Na podlagi 5. člena splošnega pravilnika o športnih tekmovanjih slepih in slabovidnih Slovenije je sekcija za šport dne 11. 10. 2013 sprejela

Tehnični pravilnik za organizacijo in izvajanje tekmovanja v  plavanju

SPLOŠNE OPREDELITVE
1. člen

Z določbami tega pravilnika se ureja in določa organizacija in izvedba prvenstva Zveze društev slepih in slabovidnih Slovenije (v nadaljnjem besedilu: ZDSSS) v plavanju.

2.člen

Prvenstvena predtekmovanja potekajo po pravilih Mednarodne plavalne zveze,  v skladu s splošnIm pravilnikom o športnih tekmovanjih slepih in slabovidnih Slovenije ter po določbah tega pravilnika.

3. člen

Na prvenstvu ZDSSS lahko sodeluje neomejeno število tekmovalcev iz MDSS, ZSSM ali drugi slepi in slabovidni tekmovalci, ki so pravočasno vložili svojo prijavo.

TEKMOVANJE
4. člen

Tekmovanje je posamično. Tekmuje se v vseh kategorijah v skladu s 7. členom in 3. odstavkom 11. člena splošnega pravilnika o športnih tekmovanjih slepih in slabovidnih Slovenije.

5.člen

Tekmuje se posamično in v štafetah.
Štafete so lahko mešane po spolu.

Discipline
6. člen

Izbor disciplin se lahko delno spreminja v skladu z vsakoletnimi potrebami, mora pa biti pravočasno najavljen z razpisom in koledarjem.

Obvezno se razpišejo naslednje discipline:
•	50 m prosto,
•	50 m prsno,
•	50 m hrbtno,
•	štafete 4 x 50 m prosto.

7. člen

Prvenstvo ZDSSS poteka v mesecu oktobru ali novembru. 

Tekmovališče
8. člen

Bazen mora biti dolg najmanj 25 m in imeti vsaj 4 standardne proge.

Sestava štafete
9. člen

V štafeti tekmujejo po 4 tekmovalci-ke in jo obvezno sestavljajo najmanj 1 tekmovalec-ka iz kategorije B1 in največ en tekmovalec/ka iz kategorije B4. Preostala 2 tekmovalca-ke so lahko iz kategorij B2 ali B3. Tekmovalci kategorije B1 lahko nadomestijo sebi enake tekmovalce in tekmovalce iz vseh drugih kategorij. Tekmovalec kategorije B2 lahko nadomesti sebi enake tekmovalce in tekmovalce iz kategorije B3, tekmovalci kategorije B3/B4 pa lahko nadomestijo sebi enake tekmovalce iz kategorije B3/B4. 

Pri sestavi štafete ni omejitev po spolu ali starosti. 

Sodniki
10. člen

Na tekmovanju mora soditi najmanj 1 sodnik na progo, štarter in glavni sodnik z licenco. Sodniki – časomerilci lahko merijo čas ročno. Elektronsko merjenje časov je priporočljivo.

11. člen
 
Izvajalec mora zagotoviti vse zakonske pogoje za varno izvedbo tekmovanja. 
Reševalec iz vode je obvezen na vsakem tekmovanju.

12. člen

Vse morebitne bonitete in koristi, ki izhajajo iz nastopanja, in doseženih uspehov, lahko uveljavlja le prijavitelj, ki  tekmovalce tudi (so)financira. 

PREHODNE IN KONČNE DOLOČBE

13. člen

Tehnični pravilnik začne veljati naslednji dan po sprejemu na seji sekcije za šport pri ZDSSS.

Ljubljana, 11. 10. 2013

Predsednik sekcije za šport pri ZDSSS:

Emil Muri, l. r.